  ИА «Удмуртия» Калык кусыпъёсъя журналистикалэн школаез усьтӥськиз Ижкарын 21-тӥ тулыспалэ. Пусйымон, ужрад Анай кыллэн калыккуспо нуналаз ортчиз. Нырысетӥ пумиськонзылэн темаез но «Удмуртилэн кыл пӧртэмлыкез» вал. Со сярысь ивортэ «Удмуртия» агентстволэн корреспондентэз. Калык кусыпъёсъя журналистикалэсь кыкетӥзэ школазэ Калыкъёслэн эшъяськон юртазы вуизы Удмуртиысь йӧскалык политикая министр Лариса Буранова, Калык кусыпъёсъя журналистикалэн гильдиезлэн улосысьтымы ёзэтэныз кивалтӥсь Константин Ижболдин, Калыкъёслэн эшъяськон юртэнызы кивалтӥсь Татьяна Боталова, «Удмурт нылкышно кенеш» огазеяськонлэн тӧроез Надежда Степанова, Удмуртиысь йӧскалык но лулчеберет огазеяськонъёсы пыриськисьёс но школаын калык кусыпъёс сярысь тодон-валан люканы мылкыд карисьёс. Нырысетӥ пумиськонын дышетскисьёсты улосысьтымы калыкъёслэн кылъёсынызы, аспӧртэмлыкенызы тодматӥзы. Соос тодӥзы удмурт, ӟуч, иврит, пор, бигер, азербайджан кылъёс сярысь.  Калыкъёслэн эшъяськон юртысьтызы ӧнерчи Ольга Тронина кылзӥсьёсты удмурт кылэн тодматэ   Фото: Анжелика Петрова © Школалэн ужез сярысь вераз Калык кусыпъёсъя журналистикалэн гильдиезлэн улосысьтымы ёзэтэныз кивалтӥсь Константин Ижболдин. «Журналистъёсты сямен, ми дышетӥськом соосты йӧскалык кусыпъёсты шонер сётыны. Малы ке шуоно одӥг ужпум, куке тон гожтӥськод «парадной» нимаськись материал, нош сыӵеос туж трос. Жаляса верано, тросэз соос ог-огзылы укшало, нош потэ вылэм аспӧртэм материал адӟем. Асьмелэн вань, кылсярысь, дырпус шулдыръяськонъёсмы: «Вӧйдыр», «Навруз», гужем ортчоноосыз пӧлысь — «Семык», «Гербер» но мукетъёсыз. Соос арысь аре ортчо. Соос сярысь выль сямен тодэм потэ вал, нош со журналист бордысь потэ ини. Но вераськон йӧскалык кусыпъёсъя, адямиослэн кусыпъёссыя лэчытгес учыръёс сярысь ке ини, куке кыӵе ке керетон потыны быгатэ, соку ини бугыръяськыны, темаез валаны тыршыны кулэ…», — шуиз со. Йӧскалык политикая министр Лариса Буранова верамъя, соос дасесь сыӵе ӧнерчиосты, журналистъёсты дышетыны. Со понна котькуд ар журналистъёсын пӧртэм семинаръёс, дышетонъёс ортчытъясько. Но, Бурановалэн кылъёсызъя, жаляса верано луэ, туж ӧжыт аналитика ивор, кудӥз адямиез малпаськыны косэ, кудӥз кыӵе ке выль ивор сётэ. Сыӵе школа туж кулэ туннэ нуналлы. Ми туж трос ар ӵоже ужаськом ини пӧртэм журналистъёсын, кудъёсыз элькун, ёрос но мукет каръёсысь редакциосын ужало. Ми шӧдӥськом, туж кулэ, дыр, соослы сыӵе специализированной ивор. Котькуд журналистлэн, мон малпасько, специализациез кыӵе ке но кулэ луыны, дыр. Журналист потэ ке кыӵе ке но ужрадэ, со ӧжыт ке но валаны кулэ, кытчы со мынэ, кыӵе адямиосын со вераськоз, кыӵе кылын со вераськоз соосын. Соин ик, малпасько, <...>кулэ вал сыӵе журналист, кудӥз специализированно ужа этника темаен Йӧскалык политикая министр Лариса БурановаТуэ школаын тодон-валан люканы 17 адями мылкыд кариз. Огез соос пӧлысь Удмурт кун университетысь Удмурт кылосбуръя, финно-угроведениея но журналистикая институтын дышетскись Галина Аверкиева. «Татчы мон тодон-валанме будэтыны, калык кусыпъёсъя журналистика сярысь тросгес тодыны лыктӥ. Азьланяз журналистикаен ик потэ вал выреме. Школа, малпасько, опыт кыӵе ке сётыны быгатоз, дыр, пӧртэм адямиосын тодматскыны, соос сярысь тодыны луонлык кылдытоз», — шуиз со. Таӵе занятиос Удмуртиын кыкетӥ арзэ радъясько. Соос куинь толэзь ӵоже кыстӥськозы. Школаез йылпумъясьёс сертификатъёс басьтозы. Нош тужгес устоосыз пӧсьтолэзе Москваын йылпумъясь конференцие но Россиысь огаз улосын, чакламъя Калмыкиын, дышетскон пресс-туре пыриськозы. Удмуртиын сяна, Калык кусыпъёсъя журналистикая тодон-валанъёс сётон радъямын Россиысь эшшо 22 каръёсын: Москваын, Санкт-Петербургын, Астраханьын, Барнаулын, Волгоградын, Воронежын, Иркутскын, Йошкар-Олаын, Калининградын, Красноярскын, Махачкалаын, Нижний Новгородын, Новосибирскын, Псковын, Самараын, Саранскын, Сыктывкарын, Томскын, Чебоксарыын, Улан-Удэын, Элистаын но Якутскын. Тегъёс: Дышетон Ижкар Удмуртия Мерлык Калыкъёслэнэшъяськонюртсы ЛарисаБуранова йӧслыкъёс  